La fira Experimenta de la Universitat de València celebra diumenge la 20a convocatòria amb 66 projectes de ciència i tecnologia

## La fira Experimenta de la Universitat de València celebra diumenge la 20a convocatòria amb 66 projectes de ciència i tecnologia

Experimenta, edició 2024.

El Museu de les Ciències de València acull aquest diumenge 13 d’abril la 20a edició de la fira concurs EXPERIMENTA d’experiments i demostracions. L’esdeveniment, organitzat per la Facultat de Física de la Universitat de València, és una festa de la ciència que acosta la física i la tecnologia a l’alumnat d’ensenyament secundari i a la ciutadania en general de manera creativa i participativa. Simultàniament, en la fira (entre les 10 h i les 13 h) estarà actiu el taller infantil Fisicalàndia. Els premis es lliuraran a les 13.30 h.

En la fira concurs, que enguany celebra el 20è aniversari, està previst que hi participen 300 persones, entre alumnat i professorat. D’accés lliure, acollirà 66 llocs, amb diferents projectes experimentals STEM desenvolupats per l’alumnat d’ESO, batxillerat i cicles formatius, amb l’ajuda dels tutors i tutores que els han ajudat a desenvolupar-los. El públic podrà preguntar pel funcionament i els fonaments de qualsevol dels experiments. Simultàniament, xiquetes i xiquets podran acostar-se al taller Fisicalàndia, per a construir i entendre demostracions senzilles basades en fenòmens naturals.

La fira Experimenta és una jornada festiva que celebra la curiositat científica, el treball en equip i la divulgació realitzada per joves, però també inclou un concurs per als millors projectes, a més del projecte més votat pel públic. Diversos grups de jurats constituïts per professorat universitari i de centres de secundària valoraran el bon funcionament, la correcta comprensió dels treballs i la claredat de les explicacions, i decidiran diferents mencions d’honor i els quatre premis de 150 €/participant (600 € per a un grup constituït per 4 membres). A més, s’atorgarà un premi basat en el vot del públic que puja a 100 €/participant (400€ per a un grup de 4 membres). També es lliuraran obsequis al professorat tutor de projectes amb premi o menció d’honor, i la Conselleria d’Educació reconeix aquesta dedicació extraordinària al seu alumnat com a hores de projecte científic d’investigació escolar.

Com a novetat d’enguany, es concediran també els premis Ampère-Blas Cabrera-Experimenta convocats pel Museu Ampère/Societat Amics d’Ampère de Lió (França) com a part de les celebracions pel 250è aniversari del naixement d’Andrè-Marie Ampère, que va contribuir de manera fonamental a l’electromagnetisme. De fet, qualsevol projecte sobre temes d’electricitat i l’energia, relacionat amb el lema «Demà, un món elèctric», pot rebre algun d’aquests premis.

La coordinadora de la fira Experimenta és Chantal Ferrer Roca, professora de Física Aplicada i Electromagnetisme de la Universitat de València, i el comitè organitzador el formen també Jordi Vidal Perona, Miguel V. Andrés Bou i Amparo Pons Martí. “Celebrar el 20è aniversari d’aquesta fira, que és ja una referència a la Comunitat Valenciana, suposa un gran esforç, però també una enorme satisfacció. Des del 2005, any en què es va convocar per primera vegada aquesta fira coincidint amb la celebració internacional de la Física, han passat per Experimenta 1250 projectes, 5400 participants i més de 51000 visitants”, assenyala Ferrer.

Els treballs han de ser experimentals i es classifiquen en dos tipus: les demostracions i experiments i, d’altra banda, els projectes d’aplicacions tecnològiques. En les explicacions, l’alumnat (individualment o en grups de fins a quatre) ha de posar en relleu les relacions entre els fenòmens naturals i les aplicacions tecnològiques, i explicar els principis físics en què es fonamenten.

Els actes acabaran a les 13 h, i a partir de les 13.30 h s’iniciarà el lliurament de premis, que tindrà lloc a l’auditori Santiago Grisolía del Museu de les Ciències de València, precedit d’un breu intermedi científic. En una data posterior tindrà lloc una exposició dels projectes guardonats, en la qual es gravaran vídeos dels alumnes on aquests els expliquen. Els vídeos i materials annexos es publicaran com a materials docents i de divulgació en internet, per a difondre el treball dels centres de secundària i animar altres grups a realitzar experiments i gaudir de la ciència en primera persona.

El taller Fisicalàndia, igual que la fira, té entrada lliure i gratuïta, encara que des de primera hora es poden arreplegar tiquets d’accés per a controlar l’aforament i la seguretat del públic infantil que hi participa.

La fira Experimenta compta amb la col·laboració de la Fundació Espanyola per a la Ciència i la Tecnologia del Ministeri de Ciència, Innovació i Universitats (FECYT-MICIUN) mitjançant un projecte competitiu, el Museu de les Ciències de València, l’Ajuntament de València, l’Institut de Física Corpuscular (IFIC) i la Reial Societat Espanyola de Física, entre altres. Dins de la Universitat de València, a més de la Facultat de Física, hi col·laboren la Delegació d’Incorporació a la Universitat, la Unitat d’Igualtat, la Unitat de Cultura Científica i de la Innovació, i el Servei de Formació Permanent.

Arxivat en:
Recerca, innovació i transferència
, Estudis
, Facultat de Física
, Grau
, Cultura Científica
, Difusió i comunicació científica

## Altres Notícies

La Universitat de València convoca la II Jornada de Divulgació de Tesis per a estudiantat predoctoral

Les Illes de Calor Urbanes es monitoraran des de l'espai en una missió de l'ESA liderada científicament pel catedràtic José Antonio Sobrino

El telescopi espacial PLATO de l'ESA completa una fase clau en el seu camí a la recerca d'exoplanetes

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar